Kinders met disleksie - Jou Gesin | Solidariteit WêreldJou Gesin | Solidariteit Wêreld
Tuis › Artikels › Kinders met disleksie
Kinders met disleksie
Disleksie is iets waaroor dikwels gepraat word, maar daar bestaan ook heelwat onsekerheid in hierdie verband.
Die term 'disleksie' is saamgestel uit twee Griekse woorde, dys en lexis, wat swak lees beteken. Die outydse siening is dat disleksie 'n fisiese versteuring in die brein is wat veroorsaak dat inligting verkeerd verwerk en geïnterpreteer word, wat dan lei tot lees-, spel- en skryfprobleme.
Dr. ST Potgieter, sielkundige van Bellville, lig kortliks 'n paar aspekte rondom disleksie uit en hoe dit 'n kind in die skool kan affekteer.
Disleksie is 'n leergestremdheid wat gewoonlik neurologies of biologies van oorsprong is. Dit word as 'n leerprobleem geklassifiseer omrede dit gewoonlik in die akademiese of die leeromgewing na vore kom.
Disleksie is 'n disfunksie wat lewenslank voortduur, maar daar is hulp en behandeling wat dit moontlik maak om die effek daarvan tot 'n groot mate te oorkom.
Disleksie dui nie op "dom" kinders of op 'n swak intelligensie nie. Mense met 'n hoë intelligensie kan ook disleksies wees. Daarom is dit belangrik dat ouers weet dat hul kind met disleksie nie stout of lui is nie, maar wel 'n leerprobleem het.
Disleksie is ook nie die resultaat van swak onderrig in die skool of swak ouerskap nie.
Dit is belangrik om te weet dat daar verskillende vlakke van disleksie is en daarom word kinders verskillend hierdeur geraak. Die een skool kan byvoorbeeld nie die probleem verstaan nie en die kind oor sy skoolwerk straf. 'n Ander skool, wat begrip toon, sal eerder die kind probeer help. Die ouers en die onderwysers se houding en hul begrip van die probleem is dus belangrik om 'n kind te help om sy toestand te aanvaar en sy selfbeeld te bou. Hier is dus 'n groot taak vir enige opvoeder! Kinders kan afgebreek of opgebou word – dit hang van die ouerhuis en skool se aanslag en kennis van disleksie af.
Kinders met disleksie voel dikwels dom en kan ook sosiale en emosionele skade ly. Hoe ouer die kind word, hoe meer raak hy van sy disleksie bewus. Hierdie kinders wil dan dikwels ook nie meer verder skoolgaan nie, vind dit moeilik om te kommunikeer en voel afgesonder en alleen. Hulle kan ook soms aggressief raak.
'n Kind met disleksie wat 'n goeie intellektuele vermoë het, kan geweldig gefrustreerd raak. Hy wil graag presteer en aan die verwagtinge van homself, sy ouers en skool voldoen, maar as gevolg van disleksie het hy nie die vermoë om dit te doen nie. Wanneer ouers nie hierdie probleem verstaan nie kan dit tot konflik aanleiding gee.
Daar is verskillende behandelinge wat toegepas kan word. Hierdie kinders leer die beste deur praktiese ondervinding, demonstrasies, eksperimente, observasie en visuele hulpmiddels. Kinders met disleksie beleef verwarring met tweedimensionele geskrewe teks, terwyl hulle eerder driedimensioneel of in prentjies dink. Hulle vaar ook beter in mondelinge as in skriftelike eksamens of toetse.
Ekstra tyd kan ook in die eksamen vir die kind met disleksie aangevra word. Dikwels kan hierdie kinders nie so vinnig soos ander kinders werk en skryf nie. Dit is belangrik om te verstaan dat die kind met disleksie 'n verskillende aanslag, in terme van die onderrig, nodig het. Die fokus op taal behoort teen 'n stadiger tempo te geskied en ook meer gestruktureerd te wees.
Dit is belangrik dat hierdie kinders se ouers met mekaar gesels en hul kennis en ervaring met mekaar deel. In die hulpverleningsprogram is begrip en empatie ontsaglik belangrik. Kinders met leerprobleme en disleksie kan eensaamheid, stres, angs en mislukking ervaar. Wanneer 'n kind verstaan dat die ouers, onderwyser en terapeut werklik wil help, is sy samewerking net soveel beter.
Van die tekens van disleksie is:
Spel, lees of skryf probleme, bv. tak vir kat of sak vir kas.
Lees met swak begrip.
Soms gefikseer op 'n woord maar kan dit nie lees nie.
Kan probeer om letters hardop te klank, maar kan nie die woord reg uitspreek nie.
Sukkel met die volgorde van woorde in 'n sin.
Ignoreer leestekens en laat punte en kommas uit.
Skryf letters in 'n woord in die verkeerde volgorde.
Skryf letters of nommers agterstevoor soos b in plaas van d.
Daar is 'n familiegeskiedenis van disleksie.
Probleme met links en regs dominansie.
Sukkel om hulself te organiseer. Leer moeilik die volgorde van dinge aan.
Daar is 'n verskil tussen die kind se intellektuele vermoë en akademiese prestasie.
Dit is belangrik dat 'n leerprobleem by 'n kind reg gediagnoseer word. Met die regte hulp en leiding kan 'n kind met disleksie gehelp word. Hierdie kinders vra begrip vir hul probleem, ondersteuning en hulp, aanvaarding en liefde.